Министър и оставка
Прегърбен, претоварен,
с огромния чувал – 
с товара на държавната управа; 
безкрай измъчен и като попарен, 
министър-председателят вървял 
към министерския съвет направо 
вървял, ала едвам-едвам, 
със потно и набърчено чело, 
и пъшкал, и си шепнел сам:

– Ужасно е туй моето тегло! 
Не мога вече да изтрая, 
решил съм да му туря края! 
Що значи туй! И стар, и млад, 
и беден, и богат, 
и гърбав, и сакат, 
и прост, и очилат – 
прострял ръце къмто хазната! 
А в нея… миша трупа се премята… 
Навън – въпроси нерешени, 
астрономически платежи,
а вътре – хулигани и невежи,
и всичко чака ред от мене!
Във цялата страна раздори
и всеки ръкомаха и дърдори,
и никой никого не слуша! 
Кой би могъл да тури ред в една държава, 
където всеки само рита, хапе, джавка?
Не! Вече ми дойде до гуша.
Едно спасение за мен остава: 
оставка час по-скоро! Да, оставка!

Внезапно там, на тротоара, 
изскочила изпод земята дама –
ни млада, нито стара, 
към четирийсет има-няма. 
И рекла: – Аз, със извинение, 
съм госпожа Оставка. Ето ме и мене!
Повикахте ме – и дойдох.
Готово нося заявление,
приемам подписи без ох…
Сложете името си тука – 
и сте свободен, за добра сполука!

Министърът се просто слисал.
Но – то се знае – не подписал. 
Усмихнал се приятно 
и твърде деликатно. –
Като че ни лук ял, нито мирисал – отвърнал: 
– Как казахте? Заявление?
О, туй е просто недоразумение!
Наистина, че аз ви споменах,
повиках ви и пожелах – 
но то бе, прелюбезност тамо, 
да ми помогнете в товара само!

Не щеш ли, близко там 
било партиен клуб. И отведнъж 
изскочил някой си държавен мъж.
Той също шеф бил сам – 
почти напълно луд от скомина за власт,
И викнал: – Аз, аз, аз!
Да ви помогна на товара? 
Готов съм на превара!
И със условията съм готов: 
финанси, вътрешно, благоустройство, пощи,
и друго някое ресорче още,
което ще отстъпите с любов, 
за коалиция!

Министърът се окончателно свестил
и неочаквано се отморил, 
огледал се, повикал за полиция, 
предал ги двама на стражара 
и лекичко подхукнал сам с товара…

Таз басничка е много стара. 
За да я разбереш добре завчас, 
не трябва много ерудиция: 
макар че тежко е да носиш власт, 
триж по е тежко да си опозиция!

 Източник

 Димитър Подвързачов: Басни на сайта на Znam.bg

Стихотворения